钦定古今图书集成/理学汇编/学行典/第211卷 > 戴华
## 钦定古今图书集成/理学汇编/学行典/第211卷 > 戴华

按《嘉兴县志》：“戴华，字君实，有兄夭死，独身与父母居，
不娶，曰：‘汲爨可自任，奈何以井臼故累二亲耶？久之，
父病，家贫甚，乃痛苦拮据汤药。父卒不起，悲号垂绝。
又十馀年，母病，拮据一如父病时，而母亦卒不起。初，
母病，华昼夜哭甚，哀声达里巷。一日，閴然无声，户竟
日不启，邻父老相与排闼而入，视其母已死，华伏母’”
旁，面覆著床上，候其气息甚微，似已绝者，急灌以汤
得甦。邻父老责以毁不灭性，乃勉进饮食。既免丧，邻
父老力劝其娶存祀，相与求里中得贤女，曰：“是可以
配孝子矣。”华遂有室。是时华赤贫，粗粝常不给，而岁
时享祀，必竭其诚，上食时必痛哭呕血如初丧。路人
闻之，无不称为戴孝子。有二子，其事华，一如华之事
父母云。